
	Βιώματα

Κύπρος 1974

του Ηλία Παντελίδη

στο Σπίτι της Κύπρου

Τη Δευτέρα 17 Δεκεμβρίου 2018 και ώρα 19:00 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση του βιβλίου «ΒΙΩΜΑΤΑ-ΚΥΠΡΟΣ 1974» του Ηλία Παντελίδη που κυκλοφορεί από τις Εκδόσεις Ηλία Επιφανίου.
Χαιρετισμό θα απευθύνουν, ο Πρέσβης της Κυπριακής Δημοκρατίας κ. Κυριάκος Κενεβέζος, ο τέως Γενικός Διευθυντής Υπουργείου Εξωτερικών της Κυπριακής Δημοκρατίας κ. Αλέξανδρος Ν. Ζήνων, ο Πρόεδρος Ομοσπονδίας Κυπριακών Οργανώσεων Ελλάδας (Ο.Κ.Ο.Ε.) κ. Γιώργος Συλλούρης, ο Αντιστράτηγος ε.α., Επίτιμος Γενικός Επιθεωρητής Στρατού κ. Δημήτρης Αλευρομάγειρος και ο εκδότης κ. Ηλίας Επιφανίου.
Για το βιβλίο θα μιλήσει ο Καθηγητής Νεότερης Ιστορίας Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας στην Ελλάδα κ. Γιώργος Γεωργής. 
Η εκδήλωση θα ολοκληρωθεί με την αντιφώνηση του συγγραφέα.
Στο βιβλίο αποτυπώνονται τα βιωματικά αφηγήματα δέκα Ελληνοκυπρίων, τεσσάρων Τουρκοκυπρίων, ενός Μαρωνίτη και ενός Βρετανού. Όλοι Κύπριοι, με ολοζώντανες μνήμες του εφιαλτικού 1974. Κυκλοφορεί ήδη στα αγγλικά (LACONIC TALES. Cyprus 1974, εκδόσεις Ηλία Επιφανίου 2017) και στα τουρκικά (Savaş ve Biz, εκδόσεις Χώρα 2018). Το 1974 η Κύπρος αντιμετώπισε τραγικά γεγονότα. Ήταν μια σκοτεινή, μυστηριώδης αδελφοκτόνος περίοδος που δύσκολα γίνεται κατανοητή, ακόμη και μετά το οδυνηρό ταξίδι της μνήμης πίσω στο 1967, 1964, 1963, 1958 και 1955. Ιδιαίτερα το 1964 και το 1974 πολλοί Κύπριοι έχασαν τη ζωή τους. Μερικοί, όμως, έχασαν πολλά περισσότερα, την ανθρωπιά τους. Κάθε βιωματικό αφήγημα παρουσιάζεται με ιδιαίτερη έμφαση στο 1974, όταν οι Κύπριοι βίωσαν πολλά και μερικοί έμαθαν νέες λέξεις: πραξικόπημα, εισβολή, δολοφονίες, βιασμοί, λεηλασίες, κατοχή, πρόσφυγες, εγκλωβισμένοι, αγνοούμενοι και έποικοι. Λέξεις που πονάνε πολλούς, που στο άκουσμά τους το καθένα από τα 16 πρόσωπα του βιβλίου τούτου, ανεξαρτήτως εθνικής καταγωγής ή θρησκείας, ταυτίσθηκε με το μαράζι του ποιητή, «Μακρινή χώρα είναι για μας κάθε χαρά…», αλλά, ταυτόχρονα, βιώνοντας ο καθένας τον δικό του Γολγοθά ελπίζει σε μια Κύπρο ελεύθερη και ενωμένη, ειρηνική και ασφαλή.
-----------------------------------------------------------
Ο Ηλίας Παντελίδης γεννήθηκε το 1953 στην Αιγιαλούσα, στην κατεχόμενη από την Τουρκία Καρπασία, της επαρχίας Αμμοχώστου, της Κύπρου. Φοίτησε στο δημοτικό σχολείο της γενέτειράς του και στην Αγγλική Σχολή Λευκωσίας, από το 1966 μέχρι το 1973. Υπηρέτησε στην Εθνική Φρουρά ως λοχίας πεζικού (Ιούλιος 1973 - Αύγουστος 1975). Από το 1975 μέχρι το 1981 σπούδασε Οικονομικά και Λογιστική στο Λονδίνο (BSc Economics-Chartered Accountant). Είναι παντρεμένος, από το 1977 με την Κατερίνα Πασχαλίδη, πρώην βουλευτή Κερύνειας με καταγωγή από Καραβά-Κερύνειας και Πραστειό-Αμμοχώστου. Έχουν τέσσερα παιδιά. Ασχολήθηκε με τη μελέτη της περιόδου του 1974 και έχει ήδη εκδώσει τo βιβλίο «ΒΙΩΜΑΤΑ» στα αγγλικά και στα τουρκικά. Ζει στην ευρύτερη περιοχή Λευκωσίας από το 1982 και ακόμη καρτερεί, μέρα νύκτα, να ζήσει ελεύθερος στην Αιγιαλίτικη Γη. Στη Γη που τον γέννησε, σε μια Κύπρο ελεύθερη και ενωμένη.

